R. Kaliňák, podpredseda vlády a minister vnútra SR: (2008-02-12):
Predovšetkým si musíme uvedomiť, prečo v roku 2006 išli policajné zložky a ostatné ozbrojené zložky pod vojenské súdy. Bolo to preto, že sa pán minister vtedajší Lipšic rozhodol, že chce zachovať vojenské súdy. Bezpochyby to bol parlamentný návrh v druhom čítaní, že. Čiže, aby som bol úplne presný, poviem, aby ste v tom čase zachránili vojenské súdy, rozhodli ste sa všetky ozbrojené zložky dať pod vojenské súdy. Žiadny druhý dôvod neexistoval. Čiže to bolo účelové, to bola účelová zmena, ktorá bola zmenená od revolúcie, keď vlastne, keď mali prejsť civilné ozbrojené zbory pod civilnú kontrolu a pod civilné súdy, tak ste sa rozhodli týmto spôsobom zobrať si za rukojemníkov 21 000 policajtov, aby ste vyhoveli naozaj menšinovému záujmu niekoľkých sudcov. Keď ste taký spravodlivý, pán poslanec, a robíte nám prednášky o tom, prečo sa na to neopýtame vojenských sudcov, tak sa vás pýtam, kedy ste sa vy pýtali tých sudcov, keď ste rušili okresné súdy, kedy sa tu s nimi diskutovalo o rušení okresných súdov v jednotlivých okresoch. Teraz sme ich zaviedli naspäť, aby opäť bola efektívna súdna moc v týchto regiónoch. To znamená, môžete nám kázať vtedy vodu, ak ju aj pijete naozaj, čo sa však nedeje. Faktom však zostáva, že je to neštandardné, je to neštandardné v európskom merítku. A mne je jedno, či mi navrhne toto vrátnik z Európskej únie. Ak to bude dobrý návrh, ja ho prijmem, lebo ja ľudí na rozdiel od niektorých iných počúvam. Čo je podstatné. Nikto z vás tu nebol, keď sa tento zákon prerokúval v rámci rozpravy. Prišli ste až po samotnom vystúpení pána poslanca Kovarčíka. Nikto tu v tom čase nebol, aby ste mohli reagovať. Ja to hovorím len na okraj, to je poznámka, na to nemusíte reagovať. Keď sa vám tak veľmi páči, pán poslanec, že vojenské súdy konajú rýchlo, lebo majú málo agendy, tak sa pýtam, prečo sa škrabeme takto. Tak urobme málo agendy pre všetky súdy, pre všetkých sudcov. Zvýšme počet sudcov. Prečo ste to za 8 rokov neurobili? Veď to je jednoduchý liek. Vždy ste boli proti zvýšeniu počtu sudcov. Stačilo sa poškrabať tak a mali by sme to vybavené a dneska by ten problém nebol možno. Rád by som ešte poslednú poznámku uviedol. Keď hovoríte, že karabinieri, žandarmérie, resp. gendarmerie, guardia civil  a všetky ostatné vojenské zložky, ktoré robia policajnú činnosť, sú pod vojenskými súdmi, tak povedzte, prečo v tom istom štáte tak dôsledne rozlišujú, že civilná polícia, ktorá patrí ministerstvu vnútra v týchto štátoch, je pod civilnými súdmi. Nuž je to preto, že je to civilný ozbrojený zbor, pretože v rámci civilných právomocí, ktoré má, nemá byť pod vojenskou jurisdikciou. Mohol by som vám vymenovať mnoho prípadov, keď sa bavíte o symboloch, o veciach, ktoré sú štandardom Európskej únie a ktoré fungujú nielen preto, či my sme viazaní Úniou a či sme dostatočne suverénni alebo nie sme suverénni, či nám niečo napíše Európska únia, ale preto, že sa to patrí. V tomto prípade sa vám nehodí argument, že sa to patrí, že je to slušné a že je normálne, aby civilná zložka nebola pod vojenskými súdmi. To naozaj neznamená, že vojenské súdy zaniknú. Ale ja odmietam, aby proste bolo 21 400 policajtov rukojemníkov len preto, aby sme dali dostatok práce vojenskému súdu. To je naozaj umelé a z môjho pohľadu neproduktívne. A keď chcete tak pretrhnúť miestne väzby, v poriadku, môžete po schválení tohto zákona v trestnom kódexe alebo v nejakom inom zákone, ktorý súvisí s policajtmi, nemusí to byť práve trestný kódex, ja som ten návrh iný nemal, predniesol ho pán poslanec Kovarčík aj ja s ním súhlasím, dať návrh na zmenu a vylúčiť miestnu príslušnosť policajta v mieste jeho bydliska a v mieste jeho práce. Prečo to mám ja robiť, keď vy to chcete navrhovať? Nemáte s tým problém. To znamená, z môjho pohľadu ja s týmto návrhom súhlasím, aj preto, že rád by som bol, aby bolo v Policajnom zbore normálne prostredie, nie preto, že by sa niekto bál. Okrem toho zatiaľ ešte neviem, aký trestný čin spáchali tí dvaja, ktorým utiekol Červenka, nepamätám si presne, aký trestný čin spáchali, ale zatiaľ ešte o ňom neviem, možno sa to skoro dozviem. Ale v každom prípade by som rád povedal, že môžem tu odcitovať úteky, ktoré boli za posledných 6 rokov. A nebolo ich málo. A bolo poväčšine a často boli niektoré aj zo záchodov, často boli niektoré z policajných staníc. Ale to je vec, ktorá sa stáva pri počte zákrokov, ktoré robí polícia, ktorá je štandardom a je v mizivom promile. Prečo vám to vtedy nevadilo a dnes vám to vadí? Nuž je to preto, že objektivita vám trochu v tomto prípade chýba. Vážené dámy a páni, na záver chcem povedať, že oceňujem prístup všetkých poslancov tejto snemovne, ktorí chcú podporiť tie zmeny, ktoré sa navrhli v samotnom zákone, ako aj v návrhu pána poslanca Kovarčíka, u ktorého hlavnou časťou nebola otázka jurisdikcie vojenských súdov, ale hlavnou časťou bolo, aby sme pre všetky ozbrojené zbory popri Policajnom zbore umožnili im prejsť na novú motivačnú štruktúru odmenového systému, aby sme im zabezpečili lepšie podmienky na ich prácu. A možno aj po tomto zákone omnoho prísnejšie môžeme vyžadovať aj ich disciplínu, aj ich prácu v prospech občanov. A myslím si, že by sa to malo odzrkadliť aj na ich výsledkoch. Chcem vám všetkým pekne poďakovať za podporu tohto zákona, pretože všetci to potrebujeme, aby sme aj bezpečnejšie chodili domov. A aj touto cestou sa chcem poďakovať za prácu všetkým zodpovedným a slušným policajtom, ktorých prácu si bezpochyby vážime, a občas v tejto snemovni možno si spomenieme aj na dobré skutky, nielen na tie problémové. Ďakujem. (Potlesk.)